CELEX: 32008R1275
Language: hu
Date: 2008-12-17 00:00:00
Title: A Bizottság 1275/2008/EK rendelete ( 2008. december 17.) a 2005/32/EK európai parlamenti és tanácsi irányelvnek az elektromos és elektronikus háztartási és irodai berendezések készenléti és kikapcsolt üzemmódban fellépő elektromosáram-fogyasztására vonatkozó környezetbarát tervezési követelmények tekintetében történő végrehajtásáról (EGT-vonatkozású szöveg)

18.12.2008   
            
            
               HU
            
            
               Az Európai Unió Hivatalos Lapja
            
            
               L 339/45
            
         
      A BIZOTTSÁG 1275/2008/EK RENDELETE
   
   (2008. december 17.)
   a 2005/32/EK európai parlamenti és tanácsi irányelvnek az elektromos és elektronikus háztartási és irodai berendezések készenléti és kikapcsolt üzemmódban fellépő elektromosáram-fogyasztására vonatkozó környezetbarát tervezési követelmények tekintetében történő végrehajtásáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az energiafelhasználó termékek környezetbarát tervezésére vonatkozó követelmények megállapításának kereteiről, valamint a 92/42/EGK tanácsi, illetve a 96/57/EK és a 2000/55/EK európai parlamenti és tanácsi irányelv módosításáról szóló, 2005. július 6-i 2005/32/EK európai parlamenti és tanácsi irányelvre (1) és különösen annak 15. cikke (1) bekezdésére,
   a környezetbarát tervezés konzultációs fórumával folytatott konzultációt követően,
   mivel:
   
               (1)
            
            
               A 2005/32/EK irányelv értelmében a Bizottság határozza meg a környezetbarát tervezési követelményeket azokra az energiafelhasználó termékekre, amelyek értékesített és forgalomba hozott mennyisége jelentős, továbbá jelentős környezeti hatást fejtenek ki, és amelyek esetében a környezeti hatás jelentős mértékű javítására van lehetőség anélkül, hogy ez túlzott költségekkel járna.
            
         
               (2)
            
            
               A 2005/32/EK irányelv 16. cikke (2) bekezdésének második francia bekezdése előírja, hogy a 19. cikk (3) bekezdésben említett eljárással és a 15. cikk (2) bekezdésében megállapított kritériumokkal összhangban, valamint a konzultációs fórummal folytatott konzultációt követően, a Bizottság adott esetben egy termékcsoport készenléti üzemmódból következő veszteségeinek csökkentését célzó külön végrehajtási intézkedést vezet be.
            
         
               (3)
            
            
               A Bizottság előkészítő vizsgálatot végzett, amely a berendezések készenléti és kikapcsolt üzemmódból következő veszteségeinek műszaki, környezeti és gazdasági vonatkozásait elemezte. A vizsgálatot az érdekeltekkel, valamint az EU és harmadik országok érdekelt feleivel együtt folytatták, és az eredményeket nyilvánosságra hozták.
            
         
               (4)
            
            
               Az előkészítő vizsgálatban megállapították, hogy a készenléti és kikapcsolt üzemmódbeli veszteségek a Közösségben forgalomba hozott elektromos és elektronikus háztartási és irodai berendezések többségében fellépnek, illetve, hogy a készenléti és kikapcsolt üzemmódból következő veszteségekhez köthető évi villamosenergia-fogyasztás 2005-ben 47 TWh-ra becsülhető, ami 19 Mt CO2-kibocsátásnak felel meg. Egyedi intézkedések meghozatala nélkül a fogyasztás 2020-ra akár a 49 TWh-t is elérheti. A vizsgálatban részt vevők arra a következtetésre jutottak, hogy a készenléti és kikapcsolt üzemmódban fellépő veszteségek miatti villamosenergia-fogyasztás jelentős mértékben csökkenthető.
            
         
               (5)
            
            
               A készenléti és kikapcsolt üzemmódban fellépő veszteségek miatti villamosenergia-fogyasztás csökkentését meglévő, szabadalmi oltalmat nem élvező, költséghatékony technológiák alkalmazásával kell elérni, amely a berendezések vásárlási és üzemeltetési költségeit egyaránt csökkenteni fogja.
            
         
               (6)
            
            
               Az elektromos és elektronikus háztartási és irodai berendezések készenléti és kikapcsolt üzemmódbeli energiafogyasztására vonatkozó környezetbarát tervezési követelményeket a készenléti és kikapcsolt üzemmódra vonatkozó környezetbarát tervezési követelmények Közösségen belüli harmonizációja és a belső piac működéséhez, valamint az érintett termékek környezeti teljesítményének javításához való hozzájárulása céljából kell meghatározni.
            
         
               (7)
            
            
               A környezetbarát tervezési követelmények nem gyakorolhatnak kedvezőtlen hatást a termék működőképességére, sem az egészségre, a biztonságra és a környezetre. A használati fázis alatt fellépő villamosenergia-fogyasztás csökkentéséből származó előnyöknek egyértelműen meg kellene haladniuk a készenléti és kikapcsolt üzemmódból következő veszteségekkel rendelkező berendezések gyártása során potenciálisan kiváltott további környezeti hatásokat.
            
         
               (8)
            
            
               E rendelet alkalmazását a magáncélú háztartási használatra szánt háztartási és irodai berendezéseknek megfelelő termékekre célszerű korlátozni, ami az információtechnológiai berendezések esetében az EN 55022:2006 szabványban megállapított B. osztályú berendezéseknek felelnek meg. Az alkalmazási kört úgy helyénvaló meghatározni, hogy az egyelőre forgalomban nem lévő, de az e rendeletben kifejezetten megnevezett termékekhez hasonló funkciókkal rendelkező berendezéseket eleve a követelményeknek megfelelően alakítsák ki. Adott esetben a rendelet módosításával a terméklista kiegészíthető.
            
         
               (9)
            
            
               Az e rendelet által nem érintett üzemmódokkal – pl. a számítógépek ACPI S3 üzemmódjával – a 2005/32/EK irányelv szerinti termékspecifikus végrehajtási intézkedésekben célszerű foglalkozni.
            
         
               (10)
            
            
               Általános szabályként a készenléti és kikapcsolt üzemmód tekintetében a 2005/32/EK irányelv szerinti termékspecifikus végrehajtási intézkedésekben megállapított követelmények nem lehetnek kevésbé szigorúak az e rendeletben megállapítottaknál.
            
         
               (11)
            
            
               A felesleges energiaveszteségek elkerülése érdekében a termékeknek ideális esetben használaton kívül „0 wattos” energiafogyasztási állapotba kellene kerülniük. A technikai megvalósíthatóságot és a megfelelőséget az egyes termékek tekintetében külön-külön célszerű fontolóra venni a 2005/32/EK irányelv szerinti vonatkozó végrehajtási intézkedésekben.
            
         
               (12)
            
            
               A környezetbarát tervezési követelmények két szakaszból álló hatálybalépése megfelelő időkeretet kell, hogy biztosítson a gyártók számára a termékek áttervezéséhez a készenléti és kikapcsolt üzemmód tekintetében. A szakaszok ütemezését úgy helyénvaló megállapítani, hogy azok ne gyakoroljanak kedvezőtlen hatást a forgalomban lévő berendezések működőképességére, és figyelembe vegyék a gyártókat – különösen a kkv-kat – érintő költségkihatásokat, egyidejűleg biztosítva a politikai célkitűzések időben történő elérését. Az energiafogyasztási méréseket az általánosan elismert technológiai fejlettségnek megfelelően kell elvégezni; a gyártók a 2005/32/EK irányelv 9. cikkével összhangban alkalmazhatnak harmonizált szabványokat.
            
         
               (13)
            
            
               A rendeletnek fokoznia kell a készenléti és kikapcsolt üzemmód jobb energiahatékonyságát eredményező technológiák piaci elterjedését, amelynek eredményeként az eddigi gyakorlat folytatását feltételezve 2020-ra hozzávetőleg 35 TWh éves energiamegtakarítás érhető el.
            
         
               (14)
            
            
               A 2005/32/EK irányelv 8. cikkének (2) bekezdésével összhangban e rendeletben ki kell kötni, hogy az alkalmazandó megfelelőségértékelési eljárások a 2005/32/EK irányelv IV. mellékletében meghatározott belső tervezés-ellenőrzés, illetve a 2005/32/EK irányelv V. mellékletében meghatározott irányítási rendszer.
            
         
               (15)
            
            
               A megfelelőség ellenőrzésének elősegítéséhez a gyártóktól célszerű bekérni a 2005/32/EK irányelv IV. és V. mellékletében említett műszaki dokumentációban szereplő információkat a készenléti és kikapcsolt üzemmód meghatározása szerinti üzemmódokra és a megfelelő energiafogyasztási szintekre vonatkozóan.
            
         
               (16)
            
            
               Meg kell határozni a jelenleg elérhető, alacsony készenléti és kikapcsolt üzemmódbeli energiafogyasztást eredményező technológiák referenciaértékeit. Mindez segíti az információk széles körben történő elérhetőségét és egyszerű rendelkezésre állását, különösen a kkv-k és mikrovállalkozások számára, ami tovább gyorsítja a berendezések készenléti és kikapcsolt üzemmódbeli energiafogyasztásának csökkentését szolgáló legjobb tervezési gyakorlatok integrációját.
            
         
               (17)
            
            
               Az e rendeletben foglalt intézkedések összhangban vannak a 2005/32/EK irányelv 19. cikkének (1) bekezdése értelmében létrehozott bizottság véleményével,
            
         ELFOGADTA A KÖVETKEZŐ RENDELETET:
   1. cikk
   A rendelet tárgya és hatálya
   Ez a rendelet a készenléti és kikapcsolt üzemmódban fellépő energiafogyasztás tekintetében környezetbarát tervezési követelményeket állapít meg. Ezt a rendeletet az elektromos és elektronikus háztartási és irodai berendezésekre kell alkalmazni.
   2. cikk
   Fogalommeghatározások
   E rendelet alkalmazásában a 2005/32/EK irányelv fogalommeghatározásait kell alkalmazni. A következő fogalommeghatározásokat szintén alkalmazni kell:
   
               1.
            
            
               „elektromos és elektronikus háztartási és irodai berendezések” (a továbbiakban: berendezések): minden olyan energiafelhasználó termék:
               
                           a)
                        
                        
                           amely kereskedelmi forgalomba bocsátott, a végfelhasználó számára szánt, egy adott feladatot ellátó, önmagában működőképes egység;
                        
                     
                           b)
                        
                        
                           amely szerepel az energiafelhasználó termékek I. mellékletben foglalt jegyzékében;
                        
                     
                           c)
                        
                        
                           amelynek rendeltetésszerű működéséhez hálózati áramforrásból származó energiabevitelre van szüksége; valamint
                        
                     
                           d)
                        
                        
                           amelyet úgy terveztek, hogy legfeljebb 250 V névleges feszültséggel legyen használható;
                        
                     abban az esetben is, ha nem háztartási vagy irodai célra hozzák forgalomba;
            
         
               2.
            
            
               „készenléti üzemmód(ok)”: az az állapot, amelynek során a berendezés a hálózati áramforráshoz csatlakozik, rendeltetésszerű működése a hálózati áramforrás energiájától függ, és kizárólag a következő, határozatlan ideig fenntartható funkciókat látja el:
               
                           —
                        
                        
                           reaktiválási funkció vagy reaktiválási funkció és kizárólag a bekapcsolt reaktiválási funkció jelzése, és/vagy
                        
                     
                           —
                        
                        
                           információ- vagy állapotkijelzés;
                        
                     
         
               3.
            
            
               „reaktiválási funkció”: olyan funkció, amely egy távkapcsoló – ideértve a további funkciókat (a főfunkciót is ideértve) felkínáló állapotot kapcsoló távirányítót, belső érzékelőt, időzítőt – segítségével egyéb üzemmódok – beleértve az aktív üzemmódot is – aktiválását segíti elő;
            
         
               4.
            
            
               „információ- vagy állapotkijelzés”: olyan folyamatos funkció, amely információt nyújt vagy a kijelzőn jelzi a készülék állapotát, ideértve az órákat is;
            
         
               5.
            
            
               „aktív üzemmód”: olyan állapot, amelynek során a készülék a hálózati áramforráshoz csatlakozik, és aktiválásra került a készülék rendeltetésszerű működését biztosító legalább egy fő funkciója;
            
         
               6.
            
            
               „kikapcsolt üzemmód”: olyan állapot, amelynek során a készülék a hálózati áramforráshoz csatlakozik, és egyetlen funkciója sem működik; a következők ugyancsak kikapcsolt üzemmódnak tekintendők:
               
                           a)
                        
                        
                           a kikapcsolt üzemmódot jelző állapot;
                        
                     
                           b)
                        
                        
                           olyan állapot, amely kizárólag a 2004/108/EK európai parlamenti és tanácsi irányelv (2) szerinti elektromágneses összeférhetőség biztosítását célzó funkciókat lát el;
                        
                     
         
               7.
            
            
               „információtechnológiai berendezés”: olyan berendezés, amelynek elsődleges funkciója a telekommunikációs üzenetek és adatok bevitele, tárolása, kijelzése, visszakeresése, átvitele, feldolgozása, kapcsolása és ellenőrzése, vagy e funkciók kombinációja, illetve, amely felszerelhető egy vagy több olyan csatlakozási ponttal, amelyet jellemzően információátvitelre használnak.
            
         
               8.
            
            
               „magáncélú háztartási környezet”: olyan környezet, ahol az érintett készülék tíz méteres körzetén belül rádió- és televízió-vevőkészülékek használata valószínű.
            
         3. cikk
   Környezetbarát tervezési követelmények
   A készenléti és kikapcsolt üzemmódban fellépő energiafogyasztásra vonatkozó környezetbarát tervezési követelményeket a II. melléklet tartalmazza.
   4. cikk
   Megfelelőségértékelés
   A 2005/32/EK irányelv 8. cikkének (2) bekezdésében említett megfelelőségértékelési eljárás a 2005/32/EK irányelv IV. mellékletében meghatározott belső tervezés-ellenőrzési rendszer vagy a 2005/32/EK irányelv V. mellékletében meghatározott irányítási rendszer.
   5. cikk
   Hitelesítési eljárás piacfelügyeleti célokra
   A felügyeleti ellenőrzéseket a III. mellékletben meghatározott hitelesítési eljárással összhangban kell elvégezni.
   6. cikk
   Referenciaértékek
   A piacon jelenleg elérhető, legjobban teljesítő termékekre és technológiákra vonatkozó referenciaértékeket a IV. melléklet határozza meg.
   7. cikk
   Felülvizsgálat
   A Bizottság e rendelet hatálybalépését követően legkésőbb hat évvel a technológiai fejlődésre figyelemmel felülvizsgálja azt, a felülvizsgálat eredményeit pedig közli a konzultációs fórummal.
   8. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő 20. napon lép hatályba.
   A II. melléklet 1. pontját az e cikk első bekezdésében említett időponttól számított egy év elteltével kell alkalmazni.
   A II. melléklet 2. pontját az e cikk első bekezdésében említett időponttól számított négy év elteltével kell alkalmazni.
   
      E rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2008. december 17-én.
      
         
            a Bizottság részéről
         
         Andris PIEBALGS
         
         
            a Bizottság tagja
         
      
   
   
      (1)  HL L 191., 2005.7.22., 29. o.
   
      (2)  HL L 390., 2004.12.31., 24. o.
   
      I. MELLÉKLET
      Az e rendelet hatálya alá tartozó energiafelhasználó termékek jegyzéke
      
                  1.
               
               
                  Háztartási készülékek
                  Mosógépek
                  Ruhaszárító gépek
                  Mosogatógépek
                  Tűzhelyek és sütők:
                  Elektromos sütők
                  Elektromos főzőlapok
                  Mikrohullámú sütők
                  Kenyérpirítók
                  Olajsütők
                  Darálók, kávéfőző gépek és tárolóedények vagy csomagolások lezárására vagy felnyitására szolgáló berendezések
                  Elektromos kések
                  Főzésre vagy egyéb élelmiszer-feldolgozási célra, tisztításra, illetve ruházati cikkek kezelésére szolgáló egyéb készülékek
                  Hajvágó eszközök, hajszárítók, elektromos fogkefe, borotváló-, masszírozó- és egyéb, testápolásra szolgáló készülékek
                  Mérlegek
               
            
                  2.
               
               
                  Elsődlegesen magáncélú háztartási környezetben való használatra szánt információtechnológiai berendezések
               
            
                  3.
               
               
                  Szórakoztató elektronikai berendezések
                  Rádiókészülékek
                  Televíziókészülékek
                  Videokamerák
                  Videomagnók
                  Hifiberendezések
                  Audioerősítők
                  Házimozi-rendszerek
                  Hangszerek
                  Valamint hang, illetve kép (beleértve a szignálokat is) rögzítésére vagy reprodukálására szolgáló egyéb berendezések, a hang és kép továbbítására szolgáló nem távközlési technológiákat is beleértve
               
            
                  4.
               
               
                  Játékok, szabadidős és sportfelszerelések
                  Villanyvonatok vagy autóverseny-készletek
                  Kézi videojáték-konzolok
                  Elektromos vagy elektronikus alkatrészeket tartalmazó sportfelszerelések
                  Egyéb játékok, szabadidős és sportfelszerelések
               
            
   
      II. MELLÉKLET
      Környezetbarát tervezési követelmények
      
                  1.
               
               
                  A rendelet hatálybalépését követően egy év elteltével a következő követelményeket kell alkalmazni:
                  
                              a)
                           
                           
                              Energiafogyasztás kikapcsolt üzemmódban:
                              A berendezés bármilyen kikapcsolt üzemmódbeli energiafogyasztása nem haladhatja meg az 1,00 W-ot.
                           
                        
                              b)
                           
                           
                              Energiafogyasztás készenléti üzemmód(ok)ban:
                              A berendezés energiafogyasztása reaktiválási funkciót, illetve reaktiválási funkciót és a bekapcsolt reaktiválási funkció jelzését biztosító bármilyen állapotban nem haladhatja meg az 1,00 W-ot.
                              A berendezés energiafogyasztása információ- vagy állapotkijelzést, vagy reaktiválási funkciót és információ- vagy állapotkijelzést egyidejűleg biztosító bármilyen állapotban nem haladhatja meg a 2,00 W-ot.
                           
                        
                              c)
                           
                           
                              A kikapcsolt és/vagy készenléti üzemmód megléte
                              A berendezésnek – kivéve, ha az ellentétes a rendeltetésszerű használattal – rendelkeznie kell kikapcsolt és/vagy készenléti üzemmóddal, és/vagy más olyan üzemmóddal, amelyben a berendezés teljesíti a kikapcsolt és/vagy készenléti üzemmódra alkalmazandó energiafogyasztási követelményeket, amennyiben a berendezés a hálózati áramforráshoz csatlakozik.
                           
                        
            
                  2.
               
               
                  A rendelet hatálybalépését követően négy év elteltével a következő követelményeket kell alkalmazni:
                  
                              a)
                           
                           
                              Energiafogyasztás kikapcsolt üzemmódban:
                              A berendezés bármilyen kikapcsolt üzemmódbeli energiafogyasztása nem haladhatja meg a 0,50 W-ot.
                           
                        
                              b)
                           
                           
                              Energiafogyasztás készenléti üzemmód(ok)ban:
                              A berendezés energiafogyasztása reaktiválási funkciót, illetve reaktiválási funkciót és a bekapcsolt reaktiválási funkció jelzését biztosító bármilyen állapotban nem haladhatja meg a 0,50 W-ot.
                              A berendezés energiafogyasztása információ- vagy állapotkijelzést, vagy reaktiválási funkciót és információ- vagy állapotkijelzést egyidejűleg biztosító bármilyen állapotban nem haladhatja meg az 1,00 W-ot.
                           
                        
                              c)
                           
                           
                              A kikapcsolt és/vagy készenléti üzemmód megléte
                              A berendezésnek – kivéve, ha az ellentétes a rendeltetésszerű használattal – rendelkeznie kell kikapcsolt és/vagy készenléti üzemmóddal, és/vagy más olyan üzemmóddal, amelyben a berendezés teljesíti a kikapcsolt és/vagy készenléti üzemmódra alkalmazandó energiafogyasztási követelményeket, amennyiben a berendezés a hálózati áramforráshoz csatlakozik.
                           
                        
                              d)
                           
                           
                              Az energiaellátás kezelése
                              Amennyiben a berendezés nem a fő funkcióját látja el, vagy amikor más energiafelhasználó termék(ek) nem függ(nek) a berendezés szóban forgó funkciójától, a berendezésnek – kivéve, ha az ellentétes a rendeltetésszerű használattal – energiaellátás-kezelési funkció lehetőségét, vagy egy olyan hasonló funkciót kell felkínálnia, amely a berendezést a rendeltetésszerű használatának megfelelő lehető legrövidebb időn belül automatikusan a következő üzemmódok egyikébe kapcsolja:
                              
                                          —
                                       
                                       
                                          Készenléti üzemmód, vagy
                                       
                                    
                                          —
                                       
                                       
                                          Kikapcsolt üzemmód, vagy
                                       
                                    
                                          —
                                       
                                       
                                          Más olyan üzemmód, amelyben a berendezés teljesíti a kikapcsolt és/vagy készenléti üzemmódra alkalmazandó energiafogyasztási követelményeket, amennyiben a berendezés a hálózati áramforráshoz csatlakozik. A berendezésnek a szállítást megelőzően rendelkeznie kell az energiaellátás-kezelési funkcióval.
                                       
                                    
                        
            
                  3.
               
               
                  Mérések
                  Az 1. a), 1. b), 2. a) és 2. b) pontban említett energiafogyasztást megbízható, pontos és megismételhető mérési eljárással kell megállapítani, figyelembe véve az általánosan elismert technológiai fejlettséget.
                  A legalább 0,50 W-os energiafogyasztás mérését legfeljebb 2 %-os tűréshatár mellett, 95 %-os megbízhatósági szint mellett kell végezni. A legfeljebb 0,50 W-os energiafogyasztás mérését legfeljebb 0,01 W-os tűréshatás mellett, 95 %-os megbízhatósági szint mellett kell végezni.
               
            
                  4.
               
               
                  A gyártók által szolgáltatandó információ
                  A 4. cikk szerinti megfelelőségértékelés céljaira a műszaki dokumentációnak tartalmaznia kell a következő elemeket:
                  
                              a)
                           
                           
                              Valamennyi készenléti és kikapcsolt üzemmód esetében
                              
                                          —
                                       
                                       
                                          Az energiafogyasztási adatokat wattban, két tizedesjegyre kerekítve,
                                       
                                    
                                          —
                                       
                                       
                                          A használt mérési módszert,
                                       
                                    
                                          —
                                       
                                       
                                          Annak leírása, hogy a készülék üzemmódját miként választották ki vagy programozták be,
                                       
                                    
                                          —
                                       
                                       
                                          Azon üzemmód eléréséig teendő lépések, ahol a készülék automatikusan üzemmódot vált,
                                       
                                    
                                          —
                                       
                                       
                                          A berendezés működésére vonatkozó megjegyzések.
                                       
                                    
                        
                              b)
                           
                           
                              A mérések vizsgálati paraméterei
                              
                                          —
                                       
                                       
                                          Környezeti hőmérséklet,
                                       
                                    
                                          —
                                       
                                       
                                          A vizsgálathoz használt feszültség V-ban és a frekvencia Hz-ben,
                                       
                                    
                                          —
                                       
                                       
                                          Az áramellátó rendszer teljes harmonikus torzítása,
                                       
                                    
                                          —
                                       
                                       
                                          Az elektromos vizsgálathoz használt eszközök, beállítások és áramkörök adatai és dokumentációja.
                                       
                                    
                        
                              c)
                           
                           
                              A berendezés azon jellemzői, amelyek az 1. c) pontban megállapított követelményeknek való megfelelés értékelése szempontjából relevánsak, vagy értelemszerűen a 2. c) és/vagy 2. d) pontban megállapított követelmények, beleértve a készenléti vagy kikapcsolt üzemmód, illetve olyan üzemmód automatikus eléréséhez szükséges időt, amelyben a berendezés teljesíti a kikapcsolt és/vagy készenléti üzemmódra alkalmazandó energiafogyasztási követelményeket.
                              Adott esetben műszaki igazolást kell benyújtani különösen arra vonatkozóan, hogy az 1. c) pontban megállapított, vagy a 2. c) és/vagy 2. d) pontban megállapított követelmények ellentétesek a berendezés rendeltetésszerű használatával.
                           
                        
            
   
      III. MELLÉKLET
      Hitelesítési eljárás
      A 2005/32/EK irányelv 3. cikkének (2) bekezdésében említett piacfelügyeleti ellenőrzések elvégzésekor a tagállami hatóságok szükség szerint a következő ellenőrzési eljárást alkalmazzák az II. melléklet 1. a) és 1. b), illetve 2. a) és 2. b) pontjában meghatározott követelmények tekintetében.
      Az 1,00 W-ot meghaladó energiafogyasztásra vonatkozó követelmények esetén: a tagállamok egyetlen egységet vizsgálnak.
      A modell akkor teljesíti a rendelet II. mellékletének 1. a) és 1. b), illetve 2. a) és 2. b) pontjában meghatározott előírásokat, ha a kikapcsolt és a készenléti üzemmódban mért eredmények legfeljebb 10 %-kal haladják meg a határértékeket.
      Ellenkező esetben három további egységet kell vizsgálni. A modell akkor felel meg ennek a rendeletnek, ha a kikapcsolt és/vagy a készenléti üzemmód tekintetében végzett három utóbbi vizsgálat eredményeinek átlaga legfeljebb 10 %-kal haladja meg a határértékeket.
      A legfeljebb 1,00 W-os energiafogyasztási követelmény esetén: a tagállamok egyetlen egységet vizsgálnak.
      A modell akkor teljesíti a rendelet II. mellékletének 1. a) és 1. b), illetve 2. a) és 2. b) pontjában meghatározott előírásokat, ha a kikapcsolt és a készenléti üzemmódban mért eredmények legfeljebb 0,10 W-tal haladják meg a határértékeket.
      Ellenkező esetben három további egységet kell vizsgálni. A modell akkor felel meg ennek a rendeletnek, ha a kikapcsolt és/vagy a készenléti üzemmód tekintetében végzett három utóbbi vizsgálat eredményeinek átlaga legfeljebb 0,10 W-tal haladja meg a határértékeket.
      Ellenkező esetben a modellt nem megfelelőnek kell minősíteni.
   
   
      IV. MELLÉKLET
      Referenciaértékek
      A 2005/32/EK irányelv I. melléklete 3. része 2. pontjának alkalmazásában a következő referenciaértékeket határozták meg:
      Kikapcsolt üzemmód: 0 W–0,3 W hálózati kapcsolóval a primer oldalon, amely többek között függ a 2004/108/EK irányelv szerinti elektromágneses összeférhetőséggel kapcsolatos jellemzőktől.
      Készenléti – reaktiválási funkció: 0,1 W.
      Készenléti – kijelző funkció: egyszerű kijelzők és alacsony fogyasztású LED-ek esetében 0,1 W, nagyobb kijelzők (pl. órák) esetében nagyobb teljesítményre van szükség.